**Informatīvais ziņojums**

**"Par atļauju Tieslietu ministrijai (Valsts tiesu ekspertīžu birojam) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas padotības iestāde – Valsts tiesu ekspertīžu birojs (turpmāk – VTEB) ­­– ir iesaistījies Eiropas Biroja krāpšanas apkarošanai (OLAF) finanšu programmas *Hercule III* (turpmāk – programma *Hercule III*) 2017. gada darba programmas, kura ir izveidota, pamatojoties uz Regulu Nr. 250/2014,[[1]](#footnote-1) atklātā projektu konkursa *Technical Assistance* *(HERCULE-TA-2017-01: Investigation tools)* ietvaros izsludinātajā projektu konkursā. VTEB būs vadošais partneris projektā. Informatīvā ziņojuma sagatavošanas brīdī ir zināms, ka projekts ir apstiprināts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to projekta ieviesējiem, t.sk. projekta partneriem jāspēj finansēt projekta izdevumus ne tikai noteiktajā, uz projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem.

Saskaņā ar programmas *Hercule III* nosacījumiem piešķirtais EK granta finansējums nepārsniedz 80 % no kopējām projekta attiecināmajām izmaksām, līdz ar to vismaz 20 % no tām jālīdzfinansē projektu pieteikumu iesniedzējam un tas darāms no līdzekļiem, kas vienlaikus nav ES budžeta līdzekļi. Pēc projekta noslēguma atskaites apstiprināšanas Tieslietu ministrija (turpmāk – TM), saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut VTEB uzņemties valsts budžeta ilgtermiņa saistības un īstenot projektu, kas tiek finansēts no ārvalstu finanšu instrumenta. TM nodrošinās, ka VTEB projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par programmu "*Hercule III*"**

Programma "*Hercule III*" pieņemta ar Eiropas Parlamenta un Padomes 2014. gada 26. februāra regulu Nr. 250/2014, ar ko izveido programmu darbību veicināšanai ES finanšu interešu aizsardzības jomā (programma *Hercule III*) un atceļ Lēmumu Nr. 804/2004/EK.[[2]](#footnote-2) Programmas "*Hercule III*" konkrētais mērķis ir novērst un apkarot krāpšanu, korupciju un jebkādas citas nelikumīgas darbības, kas ietekmē ES finanšu intereses. Programmas darbības mērķi ir šādi:

1) uzlabot krāpšanas un citu nelikumīgu darbību novēršanu un izmeklēšanu salīdzinājumā ar pašlaik sasniegto līmeni, stiprinot transnacionālu un daudznozaru sadarbību;

2) panākt lielāku ES finanšu interešu aizsardzību pret krāpšanu, veicinot informācijas, pieredzes un labākās prakses apmaiņu, tostarp darbinieku apmaiņu;

3) stiprināt cīņu pret korupciju un citām nelikumīgām darbībām, sniedzot tehnisku un darbības atbalstu izmeklēšanai valstīs, jo īpaši muitas un tiesībaizsardzības iestādēm;

4) ierobežot šobrīd apzināto ES finanšu interešu pakļautību krāpšanai, korupcijai un citām nelikumīgām darbībām, lai būtiskās riska jomās samazinātu nelikumīgas ekonomikas attīstību, piemēram, organizēto krāpšanu, tostarp cigarešu kontrabandu un viltošanu;

5) veicinot tiesību salīdzinošo analīzi, uzlabot specifiskās juridiskās un tiesas aizsardzības – kas Savienības finanšu intereses aizsargā pret krāpšanu – attīstības pakāpi.

Programmas ietvaros laika posmā no 2014. gada 1. janvāra līdz 2020. gada 31. decembrim dalībvalstīm kopumā ir pieejami 104,9 miljoni *euro*. Programmas finansējums paredzēts projektiem, kuros, piemēram, valstu iestādes var iegādāties rentgena skenerus un cita veida tehnisko aprīkojumu, lai apturētu kontrabandu un citas noziedzīgas aktivitātes. Programma atbalsta arī apmācību īstenošanu. Programmas *Hercule III* 2017. gada darba programmas ietvaros tika izsludināti desmit projektu konkursi šādās programmās:

1) tehniskais atbalsts;

2) apmācības un konferences;

3) tiesību apmācības un pētījumi.

**3. Informācija par projektu "Valsts tiesu ekspertīžu biroja kapacitātes celšana dokumentu izpētes jomā"**

Projekts iesniegts programmas *Hercule III* 2017. gada darba programmas atklātā projektu konkursa *Technical Assistance* *(*[*HERCULE-TA-2017-01: Investigation tools*](http://ec.europa.eu/research/participants/portal/desktop/en/opportunities/herc/topics/hercule-ta-2017-01.html)*)* ietvaros. Šobrīd projekts ir apstiprināts. Projekta iesniedzējs ir VTEB.

Projektu plānots īstenot 18 mēnešus, periodā no 2018. gada janvāra līdz 2019. gada jūlijam.

Kopējais projekta budžets ir 703 881 EUR. No tā ES līdzfinansējums veido 80 % jeb 563 105 EUR, nepieciešamais nacionālais līdzfinansējums ir 20 % jeb 140 776 EUR.

Projekta **mērķis** ir VTEB tehniskās kapacitātes stiprināšana dokumentu ekspertīžu jomā, lai nodrošinātu augstas kvalitātes pierādījumus ekonomisko un finanšu noziegumu izmeklēšanā. Projekta **apakšmērķi**: augstas kvalitātes paraugu sagatavošana ievietošanai ES tiesu ekspertīžu datubāzēs, pieredzes un zināšanu apmaiņa dokumentu izpētes jomā starp Latvijas, Lietuvas un Igaunijas tiesu ekspertīžu iestādēm.

Projektā plānota divu tiesu ekspertīžu iekārtu – *Raman* spektrometra un augstas izšķirtspējas šķidrumu hromatogrāfa – iegāde, kā arī divu Baltijas mēroga mācību semināru organizēšana darbam ar šīm iekārtām.

Projekts ir nozīmīgs, jo paredzētās iekārtas būtiski paaugstinās VTEB kapacitāti sniegt augstas kvalitātes pierādījumus finanšu un ekonomisko noziegumu izmeklēšanā. Ņemot vērā, ka ēnu ekonomikas īpatsvars Latvijā ir būtisks, finanšu un ekonomiskie noziegumi ik gadu rada ievērojamus zaudējumus valsts budžetam, tādēļ tiesu ekspertīzes iespēju stiprināšana šo noziegumu izmeklēšanā ir valstiski nozīmīga.

Paredzētās iekārtas ir īpaši efektīvas viltotu dokumentu izpētē. Iekārtas ļaus arī sagatavot augstas kvalitātes paraugus datu apmaiņai ar ES tiesu ekspertīžu datubāzēm. Šāda datu apmaiņa ļauj saņemt informāciju no citām ES dalībvalstīm, veicinot efektīvu ekonomisko un finanšu noziegumu atklāšanu.

Lai nodrošinātu efektīvu darbu ar paredzētajām iekārtām, 2019. gadā plānots organizēt divus Baltijas mēroga seminārus, pieaicinot augsti kvalificētus speciālistus no Vācijas un Francijas tiesu ekspertīžu iestādēm, kurām ir pieredze šo iekārtu izmantošanā.

**VTEB ieguvums**– projekts sniegs iespēju ievērojami paaugstināt VTEB tehnisko kapacitāti dokumentu izpētes jomā, ļaujot iegādāties iekārtas, kuras VTEB bez ES līdzfinansējuma par saviem līdzekļiem nevarētu iegādāties to dārdzības dēļ.

VTEB kopējie plānotie attiecināmie izdevumi ir 703 881 EUR – programmas "*Hercule III*" finansējums 80 % apmērā jeb 563 105 EUR, savukārt nacionālais līdzfinansējums 20 % apmērā jeb 140 776 EUR. Saskaņā ar konkursa nosacījumiem avansa maksājums būs 50 % apmērā no programmas "*Hercule III*" finansējuma daļas jeb 281 552 EUR (tiks pārskaitīts 30 dienu laikā pēc līguma parakstīšanas), savukārt noslēguma maksājums 50 % apmērā no programmas "*Hercule III*" finansējuma daļas jeb 281 553 EUR (tiks pārskaitīts 60 dienu laikā pēc projekta noslēguma ziņojuma un noslēguma finanšu ziņojuma apstiprināšanas). Papildus projektā ir plānoti neattiecināmie izdevumi pievienotās vērtības nodokļa (PVN) segšanai 146 291 EUR apmērā (iekārtām un apmācībām paredzētais finansējums 693 881 EUR + PVN 21 % (145 715 EUR), dalībnieku izmitināšanas pakalpojumi 4800 EUR + PVN 12 % (576 EUR), aviobiļešu iegāde 5200 EUR + PVN 0 %). Līdz ar to kopējais nepieciešamais valsts budžeta finansējuma apmērs (ieskaitot līdzfinansējumu, priekšfinansējumu un finansējumu neattiecināmo izdevumu (pievienotās vērtības nodokļa) segšanai) projekta izdevumu segšanai ir 568 620 EUR.

|  |  |
| --- | --- |
|  | **Kopējais finansējums, EUR** |
| **EK finansējums** | **563 105** |
| **Nacionālais līdzfinansējums (nacionālais finansējums)** | **140 776** |
| **Priekšfinansējums (nacionālais finansējums)** | **281 553** |
| **Finansējums neattiecināmo izdevumu segšanai (nacionālais finansējums)** | **146 291** |
| **KOPĀ** | **1 131 725** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |
| --- | --- | --- | --- |
|  | **2018** | **2019** | **KOPĀ** |
| **Avansa/noslēguma maksājums (EK līdzfinansējums)** | 281 552 | 281 553 | **563 105** |
| **Attiecināmie izdevumi (Nacionālais līdzfinansējums)** | 124 776 | 16 000 | **140 776** |
| **Attiecināmie izdevumi – priekšfinansējums (Nacionālais finansējums)** | 281 553 |  | **281 553** |
| **Neattiecināmie izdevumi (Nacionālais finansējums)** | 144 455 | 1836 | **146 291** |
| **KOPĀ** | **832 336** | **299 389** | **1 131 725** |

Sekmīgai projekta īstenošanai nepieciešamais valsts budžeta priekšfinansējums tiks pārdalīts no budžeta resora "74. Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc projekta īstenošanas un attiecināmo izmaksu apstiprināšanas EK veiks noslēguma maksājumu 281 553 EUR. Saņemtais noslēguma maksājums 281 553 EUR apmērā tiks atmaksāts valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, projekta veiksmīgai īstenošanai nepieciešams:

1) atļaut TM (VTEB) uzņemties papildu valsts budžeta ilgtermiņa saistības par projekta "Valsts tiesu ekspertīžu biroja kapacitātes celšana dokumentu izpētes jomā" (*Operational capacity building of the forensic document examination*) īstenošanu Eiropas Biroja krāpšanas apkarošanai (OLAF) finanšu programmas *Hercule III* 2017. gada darba programmas ietvaros;

2) paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu segšanai pēc projektu līgumu noslēgšanas tiks nodrošināts, pārdalot līdzekļus no budžeta resora "74. Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Zvirgzda-Supe 67036848

[Arta.Zvirgzda-Supe@tm.gov.lv](mailto:Arta.Zvirgzda-Supe@tm.gov.lv)

1. Eiropas Parlamenta un Padomes 2014. gada 26. februāra Regula (ES) Nr. 250/2014, ar ko izveido programmu darbību veicināšanai Eiropas Savienības finanšu interešu aizsardzības jomā (programma *Hercule III*) un atceļ Lēmumu Nr. 804/2004/EK (OJ L 84, 20.3.2014, p. 6). [↑](#footnote-ref-1)
2. <http://eur-lex.europa.eu/legal-content/LV/TXT/HTML/?uri=CELEX:32014R0250&from=EN> [↑](#footnote-ref-2)